Onsdag aften ledte Nordjyllands Beredskab og Nordjyllands Politi efter en person i Limfjorden ved Storvorde. Efter en jolle med tøj, mad og to mobiltelefoner blev fundet drivende rundt på Limfjorden blev en større eftersøgning med redningshelikopter sat i gang. Nu er eftersøgningen dog indstillet efter, at flere vidner har set manden gå i land. -	Vi har talt med vidner, som har talt med manden, der ejer båden. De har set ham gå i land. Han skulle have sagt til et vidne, at hans båd var gået på grund, og derefter taget en taxa ind til Aalborg-området, siger Karsten Højrup Kristensen, vagtchef ved Nordjyllands Politi. Nordjyllands Politi har dog stadig ikke været i kontakt med manden. Derfor leder de efter ham, men ikke længere, fordi de frygter en ulykke. -	Vi vil meget gerne i kontakt med ham. Vi er ikke bekymrede, men vil gerne lige har fastlagt hændelsesforløbet. Og så er der båden, som ligger og vugger derude. Den er ikke sikret, og det er hans ansvar, siger vagtchefen. De to mobiltelefoner, der blev fundet i jollen er formentlig mandens. Han er formentlig fra Randers-området, oplyser Karsten Højrup Kristensen.
Der var onsdag aften gang i en større eftersøgning omkring Limfjorden ved Storvorde, da beredskabet og politiet frygtede en drukneulykke.